Weekenden bliver et sandt slaraffenland, hvis man er interesseret i patchwork, quiltekunst og stof i det hele taget. Aalborg Kongres og Kultur Center danner fra fredag til søndag rammen om Nordisk Quiltetræf 2012, hvor der kommer deltagere fra Finland, Sverige, Norge og Danmark. Træffet er arrangeret af de fire landes patchworkforeninger. Her vil man kunne handle i de 38 butikker, der sælger alt fra symaskiner til patchwork og magasiner. Man kan også høre foredrag og deltage i forskellige drop-in-kurser. Her kan man blandt andet lære at sy puder eller designe knapper. Det koster 120 kroner at komme ind til Nordisk Quiltetræf. Man kan dog tage sin mand og børn under 14 år med ganske gratis. Udover træffet i Aalborg Kongres og Kultur Center vil der fredag være arbejdende værksted på Aalborg Rådhus på Gammeltorv mellem klokken 13 og 16. Quiltetræffets åbningstider er: Fredag den 18. maj fra kl. 09-19 Lørdag den 19. maj fra kl. 09-18 Søndag den 20. maj fra kl. 09-16

Opsummering:
Patchworkentusiaster fra de nordiske lande mødes til quiltetræf i Aalborg.